钦定古今图书集成/历象汇编/岁功典/第056卷
## 钦定古今图书集成/历象汇编/岁功典/第056卷

| 钦定古今图书集成 历象汇编 第五十六卷 |

| |

钦定古今图书集成历象汇编岁功典

第五十六卷目录

季夏部杂录

季夏部外编

伏日部汇考

史记〈秦本纪　封禅书〉

缃素杂记〈伏日考〉

事物纪原〈三伏〉

农政全书〈占候〉

遵生八笺〈伏日事宜　伏日事忌〉

直隶志书〈丰润县　平谷县　永平府　肃宁县　任丘县　交河县　晋州〉

山东志书〈阳信县　曹县　朝城县〉

山西志书〈潞安府　潞城县　临县〉

江南志书〈长洲县　松江府　黟县　含山县〉

浙江志书〈杭州府　龙泉县〉

江西志书〈永丰县〉

湖广志书〈通山县　江陵县〉

广东志书〈始兴县〉

伏日部艺文一

大暑赋　　　　　　　　　　晋夏侯湛

纳凉赋　　　　　　　　　　隋卢思道

游大字院记　　　　　　　　宋欧阳修

伏日部艺文二〈诗〉

嘲热客　　　　　　　　　　　晋程晓

怀县作　　　　　　　　　　　　潘岳

苦热行　　　　　　　　　　梁简文帝

夏夜独坐　　　　　　　　　　萧子范

和长孙秘监伏日苦热　　　　唐任希古

东郊纳凉忆左威卫李录事收昆季太原崔参

军〈三首〉　　　　　　　　　　楼颖

同李吏部伏日口号呈元庶子路中丞

包佶

夏日陪冯许二侍郎与严秘书游昊天观览旧

题寄同里杨华州中丞　　　　　武元衡

何处堪避暑　　　　　　　　　白居易

广州王园寺伏日即事寄北中亲友

刘言史

夏日东斋　　　　　　　　　　　曹松

同陆使君水堂纳凉　　　　　　释皎然

苦热　　　　　　　　　　　　宋韩琦

初伏日招王几道小饮　　　　　欧阳修

中伏日妙觉寺避暑　　　　　　梅尧臣

甲辰初伏快雨凉风昼眠初觉庭前小栏花木

各有意气效柏梁体　　　　　　　蔡襄

六月十日中伏玉峰园避暑值雨　　文同

三伏暑甚七月八日立秋是日风作爽凉炎酷

顿消老病欣然乃命酒成诗　　　　张耒

伏日四望亭分韵得月字　　　　王十朋

伏日　　　　　　　　　　　明文徵明

伏日部选句

伏日部纪事

伏日部杂录

岁功典第五十六卷

《诗经小雅出车》章：“黍稷方华。”〈大全〉新安胡氏曰：王氏云：
“黍稷方华，季夏时也。”

《六月章》“六月栖栖，戎车既饬。”〈朱注〉六月，建未之月也。
维此六月，既成我服。〈朱注〉《服》，戎服也。

《尚书大传》：“季夏可以大赦罪人。”

《诗含神雾》：“曹地处季夏之位，土地劲急。音中征，其声
清以急。”

《内经》备化之纪，气协天休，其应长夏。〈注〉所谓长夏者，
六月也。土生于火，长在夏中，既长而王，故云“长夏。”
火郁之，发炎火行，大暑至，山泽燔燎，材木流津，广厦
腾烟，土浮霜卤，止水迺减，蔓草焦黄。

敦阜之纪，是为“广化”，厚德清静，顺长以盈，至阴内实，
物化充成，烟埃朦郁，见于厚土，其谷稷麻，其畜牛犬，
其果枣李，其色元苍：其味甘咸酸，其象长夏，
中央生湿，湿生土，土生甘甘。在天为湿，在地为土。〈注〉
“六月四阳二阴合蒸，以生湿气”，蒸腐万物，成土也。“雾
露云雨”，湿之用也。“安静稼穑”，土之德也。

《素问·风论篇》以季夏戊己伤于风者，为脾风。

《四时刺逆从论》篇：“长夏者，经络皆盛，内溢肌中。”
邹子：“季夏取桑柘之火。”

《史记。武帝本纪》：“所谓寒门者，谷口也。”〈注〉谷，中山之谷
口，汉时为县，今呼为冶谷，去甘泉八十里。盛夏凛然，
故曰“寒门。”

《天官书》叶洽岁：“岁阴在未，星居申。以六月与觜觿参
晨出，曰长列。昭昭有光，利行兵。其失次，有应见箕谨候历斗之会，以定填星之位，曰中央土，主季夏。”
《汉书律历志》：“六月，坤之初六，阴气受任于太阳，继养
化柔，万物生长。楙之于未，令种刚强大。”故林锺为地
统。

《天文志》：“填星曰中央季夏土，信也；思，心也。仁义礼智
以信为主，貌言视听以心为正。故四星皆失，填星迺
为之动，填星所居国吉。”

《五行志》：“盛夏日长，暑以养物，政弛缓，故其罚常奥也。”
《魏相传》：“中央之神，黄帝乘坤艮，执绳司下土。”

《贾谊新书》“悬弧之礼义，中央之弧以桑。”桑者，中央之
木也。

《种植书》：“甜瓜有绿有黄，小暑后方熟”，即邵平所种五
色子母瓜也。

《春秋繁露五行五事》篇：“夏至之后，大暑隆，万物茂育，
怀任于时，寒为贼，故王者辅之以赏赐之事。”

《神异经》：“南方蚊翼下有小蜚虫焉，既细且小，曰细蠛。
此虫常春生，以季夏藏于鹿耳中，名婴蜺。”

《后汉书郡国志》注：《南中志》：“朱提县西南二里，有堂狼
山，多毒草。盛夏之月，飞鸟过之，不能得去。”

《白虎通五行篇》：“六月律谓之林锺何？林者，众也，言万
物成熟，种类众多。”

《论衡龙虚》篇：“盛夏之时，雷电击折，破树木，发坏室屋，
俗谓天取龙。”谓龙藏于树木之中，匿于屋室之间也。
雷电击折树木，发坏屋室，则龙见于外，龙见雷取以
升天。

《雷虚篇》：“雷者，太阳之激气也。盛夏之时，太阳用事，阴
气乘之，阴阳分事，则相校轸，校轸则激射，激射为毒，
中木木折，中屋屋坏。”

《说文》：“黍，禾属而黏者也。以大暑而种，故谓之黍。”
萐莆，瑞草也，尧时生于庖厨，扇暑而凉。

《四民月令》：“六月可种冬蓝。”

六月可蓄瓠。

大暑后六月，可藏瓜。

《月令章句》：“自柳三度至张十二度，谓之鹑火之次，小
暑、大暑居之，周之分野。”

《禽经》注：“黄鸟之属，应土行，以象季夏。”

《风土记》：南中六月，则有东南长风，俗号“黄雀风。”时海
鱼化为黄雀，因为名也。

《抱朴子守塉》篇：“野马六月而后息。”

《仙药篇》：“云母，但有青黄二色者，名云沙，宜以季夏服
之。”

《拾遗记》：“广延之国去燕七万，在扶桑东，其地寒，盛夏
之日，冰厚至丈，常雨青雪，冰霜之色，皆如绀碧。”
《南方草木状》：“薰陆香出大秦，在海边有大树，枝叶正
如古松，生于沙中，盛夏树胶流出沙上，方采。”

《广志》：“青芋，稻，六月熟。”

五岳游峨眉，西望西域，雪山夜白。巑岏此浩劫，积雪
不消，六月乃益明，数千里仅咫尺间。

《西征记》：“陵台冰井有六月冰。”

《沙州记》：“六月二十六日，发龙涸，昼夜肃肃常寒，不复
得脱襦裤。”

《南史陆慧晓传》，“何点常称王思远恒如怀冰，暑月亦
有霜气。”

梁元帝《与武陵王书》：“季月烦暑，流金烁石。”

《三礼义宗》：“南岳谓之霍。”霍者，护也，言阳气用事，盛夏
之日，护养万物，故以为称。

《魏书律历志》：“次卦，六月，鼎、丰、涣、履、遁。”

《水经注》：“临胊县熏冶泉，水出西溪，飞泉侧濑于穷坎
之下，水色澄明，而清冷特异，渊无潜石，浅镂沙文，中
有古坛，参差相对。后人微加功饰，以为嬉游之处。南
北邃岸凌空，疏木交合。至若炎夏火流，闲居倦想，提
琴命友，嬉娱永日。桂欐寻波，轻林委浪，琴歌既合，欢
情亦畅。是焉栖寄，实可凭衿。”

伊阙左壁有石铭云：“黄初四年六月二十四日辛巳，
大出水，举高四丈五尺。”齐此以下，盖记水之涨减也。
《齐民要术》：“六月一日种白茎秋葵。白茎者宜干，紫茎
者干，即黑而涩。”

胡荽子熟拔去，急耕令好，调熟如麻地，即于六月中
旱时，耧耩作垄蹉子，令破手散，还劳令平。但旱种不
须耧润。此菜早种，非连雨不生，麦底地亦得种止须
急耕调，六月中无不霖望。连雨生则根彊科大
种兰香，治畦下水，及水散子讫，水尽蓰熟粪，仅得盖
子便止。昼日箔盖，夜即去之，生即去箔，常令足水，六
月连雨拔栽之。

《锄地》“六月以后，虽湿亦无嫌。”〈注〉湿锄则地坚，夏苗阴
厚，地不见日，故虽湿亦无害矣。

作黄衣法：“六月中取小麦，净淘讫，于瓮中以水浸之，
令醋漉出，熟蒸之，捶箔上敷席，置麦于上，摊令厚二
寸许。预前一日刈薍叶薄。无薍叶者，刈胡枲择去杂
草，无令有水露气，候麦冷，以胡枲覆之。”

凡漆器，盛夏连雨，土气蒸热，什器之属，虽不经夏，用六七月中各须一曝使干。世人见漆器暂在日中，恐
其炙坏，合著阴润之地，虽欲爱慎，朽败更速。

《永嘉记》曰：“含。”《竹笋六月生，味与箭竹笋相似。
夏至后二十日沤枲枲》和如丝。

《隋书礼仪志》中：“迎含枢纽者，含容也，枢机有阖辟之
义。纽者，结也。言土德之帝，能含容万物，开阖有时，纽
结有法也。”

《唐书吐蕃传》：“吐蕃地直京师西八千里，国多霆电风
雹积雪，盛夏如中国春时，山谷常冰。”

《外台秘要》：“造淡豉法：用黑豆二三斗，六月内淘净，水
浸一宿，沥干蒸熟，取出摊席上，候微温，蒿覆。每三日
一看，候黄衣上遍，不可太过，取晒簸净，以水拌干湿
得所，以汁出指间为准。安瓮中筑实，桑叶盖厚三寸，
密封泥，于日中晒七日，取出曝一时，又以水拌入瓮，
如此七次，再蒸过，摊去火气，瓮收筑封，即成矣。”
《酉阳杂俎》：“胡椒出摩伽陁国，呼为昧履支。其苗蔓生，
茎极柔弱，叶长寸半，有细条与叶齐，条上结子，两两
相对。其叶晨开暮合，合则裹其子于叶中，子形似汉
椒，至芳辣，六月采。”今作胡盘，肉食皆用之。

十二辰虫，状似《蛇医》，脚长，色青赤，肉鬣。暑月时见于
篱壁间。俗云：“见者多称意事”，其首倏忽更变为十二
辰状。

《周易集解》：坤六二：直方大，不习无不利。干宝曰：阴气
在二，六月之时，自遁来也。阴出地上，佐阳成物，臣道
也，妻道也。

《吴地记》：“夏驾湖，寿梦盛夏乘驾纳凉之处。”

《洽闻记》：“日济国西南海中有三岛，各相去数十里。其
岛出黄漆，似中夏漆树。彼土六月破树腹取汁，以漆
器物，若黄金，其光夺目。”

《望气经》：“六月三日有雾，则岁大熟。”

《宋史乐志》：“盛德在土，宫声乃作，得征而生，以商为相。
若用角则刑，用羽则战。故季夏土王，宜禁角羽。”
《河渠志》：“朔野之地，深山穷谷，固阴沍寒，冰坚晚泮。逮
乎盛夏，消释方尽，而沃荡山石，水带矾腥，并流于河。
故六月中旬后，谓之矾山水。”

《益部方物略记》：“七宝花，大抵玉蝉花类也。擢颖挺挺，
盛夏则荣。丹紫含英，以宝见名。”

《图经本草》：“黄连叶似甘菊，花黄色，六月结实似芹子，
色亦黄。”

独活、羌活春生苗，叶如青麻，六月开花作丛，或黄或
紫。结实时，叶黄者是夹石上生，叶青者是土脉中生。
此草得风不摇，无风自动，故亦名“独摇草。”

秦艽根，土黄色而相交纠，枝干高五六寸，叶婆娑连
茎梗俱青色，如莴苣叶。六月中开花，紫色似葛花，当
月结子。

《梦溪笔谈》：六月万物小盛，故曰“小吉。”

《倦游录》：岭南暑月，白蚁入水为虾。土人夜以火烛取
制为鲊，名“天虾鲊。”

《物类相感志》：“凡山石盛夏必汗出，赤黄者金汗，白而
辛者银汗。”

《鸡林记》：“高丽黄漆生岛上，六月刺取沈色，色若金，日
暴则干。”本出百济，今号为“新罗漆。”

《避暑录话》：“刘禹锡《传信方》有桂浆法，善造者，暑月极
快美。”

《政和本草》：“地锦草生近道田野，茎叶细弱，蔓延于地。
茎赤，叶青紫色，夏中茂盛，六月开红花，结细实，取苗
子用之。”

《黎州图经》：“黎州通望县销樟院有娑罗绵树，三四人
连手合抱方匝，先生花而后生叶。其花盛夏方开，谢
时不背而堕，宛转至地。其花蕊有绵，谓之娑罗绵。”
《尔雅翼》：“射干苗高二三尺，叶似蛮姜而狭长，排列如
翅羽，故名乌翣、乌蒲、乌扇花以六月开，如萱草而小，
上有红点，人家庭砌多植以为玩。”

鳜鱼巨口而细鳞，鬐鬣皆圆，黄质黑章，皮厚而肉紧，
特异常鱼。夏月盛热时，好藏石罅中，人即而取之。
《菊谱》：“夏金铃菊，出西京，开以六月，深黄，千叶，甚与金
万铃相类，而花头瘦小，不甚鲜茂，以生非时故也。”
《桂海花木志》：“茉莉花六月六日，以治鱼腥水，一溉益
佳。”

《朱子集》问：“四时取火，何为季夏又取一番？”曰：“土旺于
未，故再取之。”

《朱子语录》五行之有土，非土则不足以载四者。土于
四时，各寄王十八日，或谓王于戊己，然季夏乃土之
本宫，故尤王。夏末月令载中央土者，以此故也。
图说五气顺布，四时行焉。金木水火分属春夏秋冬，
土则寄旺四季，如春属木，而清明后十八日，即是土
寄旺之时，每季寄旺十八日，共七十二日，惟季夏十
八日，“土气为最旺，故能生秋金也。”

《武昌记》：楚山东有小溪，盛夏时凛然常有寒气，谓之
“寒溪。”

《会稽志》：“诸花少六出者，唯栀子六出。会稽有二种：一曰山栀，生山谷中，花瘦长，香尤奇绝。水栀，生水涯，花
肥大，倍于山栀，而香差减。近岁有千叶栀，六月初始
盛。”

《玉海》：“西京宫城南三门，中曰长夏。”

《蠡海集》：鬼神类：“九天生于六月二十四日者，六为阴
数，四六二十四，老阴之策也。老阴变少阳，故应于雷
神焉。”

《昨梦录》：“猛火油出高丽东数千里。日初出之时，因盛
夏日力烘石，极热则出液，他物遇之即为火，惟真琉
璃可贮之，入水藻荇俱尽。”

山家清供胡麻酒，盛夏饮一巨觥，清风飒然，绝无暑
气。其法“渍麻子二升，煎熟略炒，加生姜二两，生龙脑
叶一撮，同炒细研，投以煮酝五升，滤去渣，水浸之，大
有所益。”

《北苑茶录》：“山木至夜益盛，故欲尊生长之气，以糁雨
露之泽。每岁六月兴工，虚其本，培其末，滋蔓之草，遏
郁之木，悉用除之。此之谓开畬。”

《扪虱新话》：“南中花木性皆畏寒，故茉莉惟六月六日
种者尤盛。”

《通考》：“六月初六日晴，主收干稻。雨谓之湛。”耳，主有
秋水。

《山居四要》种菉豆法：“立秋前，宜刈了麻地上，种太早
不生角。若预占豆收否，当年李多不蛀则宜豆，忌卯
日下种。”

《便民图纂》：“造七醋，用六月六日，以黄陈仓米五斗为
率，不淘净，浸七宿，每日换水一次。至七日做为熟饭，
乘热入瓮，按平封闭，勿令气出。第三日翻动，至第七
日开，再翻转，倾入井花水三担，又封七日，再搅再封，
至三七二十一日成好醋。”此法简妙。

《四时类要》：“六月扫庭除，候地毒热出麦薄摊至未时
及热收，可以二年不蛀。”

七修类槁种萝卜法：宜肥地，撒种沙地尤效。瘦地用
粪作垄种，带露耙地则生虫，锄不厌频，苗稠小拔令
稀则肥大。霜降后或腌或藏窨皆可。七月种迟。
《芜史》：“六月六日食银苗菜，即藕苗也。”

《丹铅录》：《朱子语录》云：“人谓杨亿通禅学者，以其有‘八
角磨盘’之句耳。”按北涧禅师偈云：“‘六月一日前，万象
森罗替说禅。六月一日后，八角磨盘空里走。今朝正
当六月一，无位真人赤骨律。金毛狮子解翻身，无角
铁牛眠石室。十圣三贤摠不知，笑倒寒山并拾得’。杨
亿因演之曰：‘八角磨盘空里走，金毛狮子变作狗。拟’”
欲藏身北斗中，应须合掌南辰后。

《熙朝乐事》：六月六日，宋时作会于显应观，因以避暑。
今会废而观亦不存。自此游湖者，多于夜间停泊湖
心，月饮达旦。而市中敲铜盏卖冰雪者，铿聒远近。是
日郡人舁猫狗浴之河中，致有汨没淤泥，踉跄就毙
者。其取义竟不可晓也。

《荔枝谱》：“食荔枝有益于人。”当盛夏时，乘晓入林中，带
露摘下，浸以冷泉，则壳脆肉寒，色香味俱不变，嚼之
消如绛雪，甘若醍醐，沁心入脾，蠲渴补髓，啖可至数
百颗。

《雪涛谈丛》：“滇省风俗，每年于六月二十八日，各家具
束苇为槁，高七八尺，凡两树，置门首，遇夜炳燎，其光
烛天。是日各家俱用生肉切为脍，调以酰蒜，不加烹
饪，名曰‘吃生’”，总称曰“火节。”问其故，谓吊忠臣王祎留
此记盖？祎受命入滇，说元梁王降，王反杀祎，醢其肉。
若尔，则炳槁可也，奚忍食生为耶？夫楚人竞舟，吊屈
子也；晋人禁烟，伤介推也。皆有不忍之意焉。王公被
醢，而滇俗斫脍吃生，毋乃倒置乎？存炳火革，食生可
也。

《缾史月表》“六月，花盟主，莲花、玉簪、茉莉花，客卿，百合、
山丹、山矾、水木犀花，使令，锦葵、锦灯笼、长鸡冠、仙人
掌，赪桐、凤仙花。”

《花历六月》，桐花馥，菡萏为莲，茉莉来宾，凌霄结凤。仙
降于庭，鸡冠环户。

《月令》演六月避伏。〈三日〉《天贶节》。〈六日〉荐麦、瓜。〈初伏〉《碧筒劝》：〈中伏〉
《竹篠饮　莲诞》。〈二十四日〉

《广菌谱》：“五木耳，六月多雨时采之，暴干，可烹食。桑、槐、
楮、榆、柳，此为五木耳。”

《田家五行月》内有西南风，主生虫损稻。秋前损根，可
再抽苗，秋后损者，不复抽矣。谚云：“秋前生虫，损一茎
发一茎；秋后生虫，损了一茎，无了一茎。”

《农政全书》：“银桃形圆，色青白，肉不黏核，六月中熟。”
《近峰记略》：“文皇将靖难，以六月十一日召三司府县
官出西瓜食，因责以离间事，执都指挥谢贵、布政张
昺杀之，乃举兵。宸濠将谋不轨，亦以六月十一日出
西瓜与群官共食，执都御史孙燧、副使许逵杀之，乃
举兵。事同而义殊，不度德量力也。”

《本草纲目》：“造大小麦麹法：用大麦米或小麦连皮并
水淘净晒干。六月六日磨碎，以淘麦水和作块，楮叶
包扎悬风处，七十日可用矣《海槎馀录》：“榕树最大，其阴最密，干及三人围抱者，则
枝上生根，绵绵垂地，得土力，又生枝如此数四，其干
有阔至三、四丈者，阴覆重重，六月不知暑。”

《济世仁术》：做莲花醋法：“白面一斤，莲花三朵，𢭏细米
和成团，用纸包裹，挂于风处。一月后取出。以糙米一
斗，水浸一宿，蒸熟，用水一斗酿之。用纸七层密封定，
每层写七日字。遇七日揭去一层。至四十九日，然后
开封，𥬠出，煎数沸收之。”

《济阴方》“土王湿气，起居宜避，慎之。”六月湿热，尤宜节
饮凉冷，及居处湿寒之地。

《选择历》书：“六月土王用事，日后不宜兴土工事，
安碓硙，开渠穿井，忌土王用事后日。”

《野获编》：“时俗妇女多以六月六日沐发，谓沐之则不
腻不垢。”

《昌平山水记》：“黍谷亦谓之寒谷山，有风洞，洞口风气
凛冽，盛夏人不敢入。”

《广东新语》：“素馨球以挂复斗帐中，虽盛夏能除炎热，
枕簟为之生凉。”

《辉县志》：“白龙潭在鸭子口西南，飞练洒雪，恍似玉龙
倒卧崖壁间，噌吰镗𨱏，响震岩谷，乍观者多却步不
敢俯视，遇盛夏雷雨交作，往往有白龙见云际。”
《广信府志》：“清风峡在铅山县西北五里，有土山洗而
出石，得巨砻，两崖崭喦，寒气逼人。峡长五丈，阔五尺，
在裂石间行，清风透体，六月如秋。”

《菩萨本行经》：“佛在郁覃罗延国，领千二百众村落间。
时天盛热，路无荫凉，一放羊人念言：‘三界之师冒涉
盛暑，编草作盖，用覆佛上。捉随佛行，去羊太远，放盖
掷地，还趋羊边。佛告阿难：‘此人敬心，十三劫中，天上
世间，生尊贵处。竟十三劫成辟支佛，名阿耨婆达
藏。经六月初四日南赡部洲转大法轮’’。”

《道经》“六月初四日，太素三元君朝真。”

《云笈七签》：晋兴宁三年六月二十三日夜，王母第四
女南极王夫人降真人杨羲家，因吟授羲曰：“林振须
类感，云郁待龙吟，元数自相求，触节皆有音。飞軿出
西华，总辔忽来寻。八遐非无娱，同咏理自钦。悼此四
维内，百忧常在心。俱游北寒台，神风开尔襟。”

《法苑珠林》：“晋咸康中，建安太守孟景，欲建刹立寺。夕
闻床头锵然，视得舍利三枚，因立寺刹。元嘉十六年
六月，舍利放光，通照上下，七夕乃止。”

《一统志》：弘州人张珪，晚憩神溪孤石上，有神自空而
下言曰：“律吕律吕，上天敕汝六月二十日行硬雨。”语
毕而去。珪至家，遍语邻村人，使速收麦，未及收者至
期为雨所伤。事闻，朝廷遣使祭焉，遂立律吕神于孤
石上。

《史记》：